Den røde drage (film)

Den røde drage (originaltittel: Red Dragon) er en amerikansk thriller fra 2002 regissert av Brett Ratner. De ledende rollene spilles av Edward Norton, Anthony Hopkins og Ralph Fiennes. Manuset er basert på boka Den røde drage av Thomas Harris. 
Dette er den andre innspillingen av boka, den første var Manhunter fra 1986. Kronologisk sett er dette den fjerde filmen om Hannibal Lecter, men handlingsmessig den første. Nattsvermeren, som var den første filmen, ble spilt inn 11 år tidligere, men historien i den foregår flere år etter Den røde drage. Etter innspillingen ble Anthony Hopkins elektronisk retusjert for fremstå yngre.

Filmen ble forholdsvis godt mottatt av kritikerne og ble en publikumssuksess. Den ble imidlertid ikke like populær som de to første filmene.

Handling 
Dr.Hannibal Lecter (Anthony Hopkins) bistår FBI-etterforskeren Will Graham (Edward Norton) med å løse en krimgåte hvor en sinnssyk morder viser seg å spise deler fra sine ofre. Etterhvert skjønner FBI-etterforskeren at det faktisk er Lecter selv som står for de bestialske drapene. Lecter skjønner at etterforskeren har skjønt sammenhengen og iverksetter en voldsomt angrep mot ham. Det hele ender i et sykehusopphold og senere tidlig pensjonering for Graham, mens et strengt bevoktet fengselsopphold venter Lecter. Noen år senere er en seriemorder morder på ferde igjen, som blir kalt The Tooth Fairy, og FBI ønsker at Graham skal undersøke saken. Graham tar saken, men innser at han trenger hjelp fra det briljante og syke sinnet til Dr.Hannibal Lecter.

Om filmen 
Anmelderne
Filmen ble forholdsvis godt mottatt av kritikerne, noe som gjenspeiles i at den har fått 68% på Rotten Tomatoes (2012) og 60% på Metacritic. Den amerikanske filmanmelderen Roger Ebert gav den 3,5 av 4 stjerner. Ved siden av Roger Ebert fikk den best omtale av anmelderne i Time Magazine, Variety, Newsweek, Chicago Tribune, Miami Herald og New York Post, mens anmelderne Rolling Stone, The Wall Street Journal og Village Voice var blant de mest kritiske. Flertallet av anmelderne gav den middels til god omtale.

Dagbladet og Aftenposten gav den terningkast tre, mens VG gav den terningkast fem. Dagbladets anmelder skrev følgende: «Og om regissør Ratner og den alderstegne produsent Dino De Laurentiis ikke akkurat gjør skam på seg, så kunne de godt ha glemt denne nyinnspillingen. Manns film er bedre, nifsere, kjøligere i uttrykket, legger større vekt på det psykiske presset etterforsker Will Graham utsettes for». Aftenpostens Per Haddal skrev: «Hopkins kjører mer på autopilot, som lavmælt gourmet, silkehøflig og som sprakende gal snobb. Aktøren har nok tapt interessen for noe annet enn honoraret.Filmen er ganske bra, med musikk og foto som skaper atmosfære så det forslår. Men Brett Ratner er ingen konturskarp regissør, derfor synes jeg "Den røde drage" er svakest i Hopkins-trilogien». VGs anmelder skrev: «Den røde drage hviler grufullt stødig på sin egen suggestive stemning. Bevares, det er detaljer og elementer av hardeste sort. Men det er følelsen av det ondes aldri helt utpenslede mulighet, som gjør «Den røde drage» til noe så eksepsjonelt frastøtende tiltrekkende!». NRKs filmanmelder gav den 5 av 6 stjerner og skrev: «I dagens film "Den røde dragen", av 33-årige Brett Ratner er historien aldeles utmerket. For Ratner har lagt en stemning av farger, bildekomposisjoner og lyd rundt historien. Så har han drevet den fremover i en særdeles fin balansert dramaturgi, og formidlet den gjennom meget godt instruerte skuespillere». Nettstedet CINERAMA gav den terningkast fem i 2008 og skrev: «"Red Dragon" er en underholdende thriller som tviholder på stemningen, for de har skjønt at dette i stor grad er nøkkelen for en film som dette. Den er faktisk grusomt god når det gjelder stemning og sammen et interessant manus og skuespillerprestasjoner, så leverer den utvilsomt varene». 
Publikum
Den Røde Drage innbrakte $209 millioner på verdensbasis, hvorav $93 millioner i USA. Den havnet på en 21.-plass over de mest innbringende filmene på verdensbasis i 2002 og en 28.-plass i USA. Den ble ikke like innbringende som sine to forgjengere. Den innbrakte ca. 8,8 millioner kr. på norske kinoer.

Produksjonskostnadene var på $78 millioner. I tillegg ble det brukt ca. $30 millioner på reklame og annonsering.

Priser
Den har blitt tildelt en Taurus Award (beste stunt), en Young Artist Award og en ALFS Award. Den må også nevnes at ble nominert til tre Saturn Award.

Rollebesetning 
 Anthony Hopkins : Hannibal Lecter
 Edward Norton : Will Graham
 Ralph Fiennes : Francis Dolarhyde
 Harvey Keitel : Jack Crawford
 Emily Watson : Reba McClane
 Mary-Louise Parker : Molly Graham
 Philip Seymour Hoffman : Freddy Lounds
 Frank Whaley : Ralph Mandy
 Anthony Heald : Frederick Chilton
 Ken Leung : Lloyd Bowman
 Frankie Faison : Barney Matthews
 Ellen Burstyn : Voice of Grandma Dolarhyde

Referanser

Eksterne lenker 
 

Thrillerfilmer fra USA
Filmer basert på bøker
Nyinnspillinger av filmer
Filmer fra 2002
Engelskspråklige filmer
Oppfølgerfilmer
Filmer lagt til Baltimore